Die Krieketwêreldbeker 1983 (Engels: 1983 Cricket World Cup) het van 9 tot en met 25 Junie 1983 in Engeland en Wallis plaasgevind. Dit was die derde krieketwêreldbeker in internasionale eendagkrieket (EDI) wat deur die Internasionale Krieketkonferensie (IKK) aangebied is en die derde in Engeland. Dié land het voorheen die toernooie van 1975 en 1979 gehuisves. Die Krieketwêreldbeker 1983 is deur die Britse finansiële en versekeringsmaatskappy Prudential plc geborg en staan dus amptelik as die Prudentialbeker 1983 bekend. Agt nasionale krieketspanne het aan die Krieketwêreldbeker 1983 deelgeneem, waartydens 27 wedstryde gespeel is. Die spanne is in twee groepe van vier spanne elk verdeel, waarvan elke span twee keer teen al die ander spanne van die groep gespeel het. Die boonste twee spanne van elke groep het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet. Elke wedstryd het uit 60 boulbeurte per span bestaan en is in tradisionele wit klere en met rooi balle gespeel; almal is bedags gespeel en het dus vroeg in die oggend begin. Indië wen op 25 Junie met 43 lopies teen die verdedigende kampioen Wes-Indië op Lord’s in Londen en het sodoende hul eerste titel ingepalm.